A Tanács 2789/2000/EK rendelete

(2000. december 14.)

a madeirai vámszabadterület tekintetében az Azori-szigetek és Madeira vámszabad területeinek ellátására szánt egyes ipari termékek tekintetében a Közös Vámtarifában rögzített autonóm vámtételek ideiglenes felfüggesztéséről szóló 1657/93/EGK rendelet meghosszabbításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 26. cikkére,

tekintettel a Bizottság javaslatára,

mivel:

(1) Az 1657/93/EK rendelet [1] 2000. december 31-ig átmenetileg felfüggeszti az Azori-szigetek és Madeira vámszabad területeinek ellátására szánt egyes ipari termékek tekintetében a Közös Vámtarifában rögzített autonóm vámtételek alkalmazását.

(2) Az 1657/93/EGK rendelet 3. cikkében előírtak szerint a Bizottság az illetékes portugál hatóságokkal folytatott konzultációt követően megvizsgálta az elfogadott intézkedéseknek a caniçali (Madeira) vámszabad területre gyakorolt hatását (jelenleg ez az egyetlen vámszabad terület Portugália legkülső régióiban).

(3) Kezdetben ezek az intézkedések pozitív hatást gyakoroltak az új üzleti vállalkozások létrehozására és letelepedésére, valamint számos ipari tevékenység fejlődésére, különösen a textil-, műanyag- és üvegágazatban. Az utóbbi időben a gazdasági körülmények és infrastrukturális problémák lelassították az új iparágak kialakulását, és megbénították a feldolgozó ágazat egy részét. Azonban az infrastrukturális munkálatok és a vámszabad terület folyamatban lévő kiépítését követően, valamint az egyszerűbb újrahasznosítási, csomagolási és tárolási feladatokat ellátó vállalatok mellett egy új, innovatív feldolgozóipar létrehozásának köszönhetően, a helyzet valószínűleg újra javulni fog.

(4) A portugál hatóságok hangsúlyozták, hogy érdekükben áll ezen intézkedéseknek a korábban biztosított átmeneti időszaknál semmiképpen sem rövidebb ideig való meghosszabítása azért, hogy a madeirai vámszabad területen az ipari beruházásokat ösztönözzék, s így elősegítsék a régió társadalmi és gazdasági fejlődését.

(5) A helyzet és az elfogadott intézkedések hatásának részletes vizsgálata alapján az intézkedésekre vonatkozó határidő e meghosszabbítása valószínűleg újra fellendíti a vámszabad terület ipari tevékenységének fejlődését; ezért a berendezésekre vonatkozó autonóm Közös Vámtarifa szerinti vámtételek felfüggesztését a portugál hatóságok kérelmének megfelelően meg kell hosszabbítani.

(6) Azonban annak elkerülése érdekében, hogy az intézkedések közvetlenül befolyásolják a közös piac működését, egy érvényességükre vonatkozó határidőt kell megállapítani,

ELFOGADTA EZT A RENDELETET:

1. cikk

Az 1657/93/EGK rendelet 1. cikkének (1) bekezdésében említett felfüggesztést a madeirai vámszabad terület tekintetében 2008. december 31-ig meghosszabbítják.

2. cikk

A 2008. év során, az illetékes portugál hatóságokkal folytatott konzultációt követően a Bizottság újra megvizsgálja az elfogadott intézkedéseknek a madeirai vámszabad területek fejlődésére gyakorolt hatását, és szükség esetén megfelelő javaslatokat tesz.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 2001. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. december 14-én.

a Tanács részéről

az elnök

J. Glavany

[1] HL L 158., 1993.6.30., 1. o. A 3256/94/EK rendelettel (HL L 339., 1994.12.29., 1. o.) módosított rendelet.

--------------------------------------------------